﻿ दुनिया से जाने के बाद भी कर गयी जिंदगी में उजियारा - Unite Foundation
11-Dec-2018 | Views : 000240
दुनिया से जाने के बाद भी कर गयी जिंदगी में उजियारा
LUCKNOW. अपने पूरे जीवनकाल में प्राइमरी के बच्चों को पढ़ाकर उनकी जिंदगी को रोशन करने वाली शिक्षिका ने मृत्यु उपरांत भी नेत्रदान करके दो लोगों की जिंदगी में उजियारा करने का काम किया। लखनऊ के निशातगंज क्षेत्र स्थित पेपर मिल कॉलोनी निवासी स्व. हयात सिंह रावत की पत्नी कमला रावत (81) की मृत्यु सोमवार सुबह हो गई। स्व. कमला ने काफी समय पूर्व ही नेत्रदान के लिए केजीएमयू में पंजीकरण कराया था। इसी के तहत स्व. कमला के परिवारीजनों ने नेत्रदान के लिए कार्य कर रहे जी. के. सेठ से संपर्क किया।
जी के सेठ ने बताया कि अंगदान और नेत्रदान कराने वाले लोगों का मृत्यु के बाद पांच घंटे के अंदर ही अंग या कॉर्निया निकालना होता है। ऐसे ही स्व. कमला की कॉर्निया केजीएमयू के नेत्र विभाग के डॉ. जीशान जहीर खान और डॉ. स्वपनिल दीक्षित व उनकी टीम ने पहुंचकर निकाला। अब उनकी कॉर्निया को जरूरतमंद व पंजीकरण करा चुके लोगों को ही लगाई जाएगी। इससे दो लोग दुनिया देख सकेंगे।